CELEX: 32017D0168
Language: hr
Date: 2017-01-31 00:00:00
Title: Provedbena odluka Komisije (EU) 2017/168 оd 31. siječnja 2017. o utvrđivanju tehničkih specifikacija Radne skupine za razvoj interneta za pozivanja u javnoj nabavi (Tekst značajan za EGP. )

1.2.2017   
            
            
               HR
            
            
               Službeni list Europske unije
            
            
               L 27/151
            
         PROVEDBENA ODLUKA KOMISIJE (EU) 2017/168
   оd 31. siječnja 2017.
   o utvrđivanju tehničkih specifikacija Radne skupine za razvoj interneta za pozivanja u javnoj nabavi
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (1), a posebno njezin članak 13. stavak 1.,
   nakon savjetovanja s europskom platformom za više interesnih skupina o normizaciji informacijskih i komunikacijskih tehnologija (IKT) i sa stručnjacima iz sektora,
   budući da:
   
               (1)
            
            
               Normizacija ima važnu ulogu u podupiranju strategije Europa 2020., kako je navedeno u Komunikaciji Komisije pod naslovom „Europa 2020.: Strategija za pametan, održiv i uključiv rast” (2). U više vodećih inicijativa strategije Europa 2020. naglašava se važnost dobrovoljne normizacije na tržištima proizvoda ili usluga radi osiguravanja kompatibilnosti i interoperabilnosti među proizvodima i uslugama, poticanja tehnološkog razvoja i podupiranja inovacija.
            
         
               (2)
            
            
               Važnost normi prepoznata je i u Komunikaciji Komisije „Poboljšanje jedinstvenog tržišta: više prilika za ljude i poduzeća” (3), u kojoj se smatra da su norme neophodne za europsku konkurentnost i ključne za inovacije i napredak na jedinstvenom tržištu jer se njima povećava sigurnost, interoperabilnost i konkurentnost te pomaže u uklanjanju prepreka trgovini.
            
         
               (3)
            
            
               Uspostavljanje jedinstvenog digitalnog tržišta ključni je prioritet Europske unije, kako je istaknuto u Komunikaciji Komisije pod naslovom „Godišnji pregled rasta 2015.” (4). Komisija je u svojoj Komunikaciji o strategiji jedinstvenog digitalnog tržišta za Europu (5) istaknula ulogu normizacije i interoperabilnosti u stvaranju europskog digitalnog gospodarstva s dugoročnim potencijalom rasta.
            
         
               (4)
            
            
               U digitalnom su društvu normizacijski dokumenti postali nužni za osiguravanje interoperabilnosti među uređajima, aplikacijama, spremištima podataka, uslugama i mrežama. U Komunikaciji Komisije pod naslovom „Strateška vizija za europske norme: Daljnji koraci za bolji i brži održivi rast europskoga gospodarstva do 2020.” (6) prepoznaje se specifičnost normizacije informacijskih i komunikacijskih tehnologija (IKT) jer se razvoj rješenja, aplikacija i usluga IKT-a često odvija u okviru globalnih foruma i konzorcija IKT-a koji su preuzeli ulogu vodećih organizacija za razvoj normi u sektoru IKT-a.
            
         
               (5)
            
            
               Uredbom (EU) br. 1025/2012 nastoji se osuvremeniti i poboljšati europski okvir za normizaciju. Njome se uspostavlja sustav u okviru kojega Komisija može odlučiti o utvrđivanju najrelevantnijih i najšire prihvaćenih tehničkih specifikacija IKT-a koje su izdale neeuropske, međunarodne ili nacionalne organizacije za normizaciju. Mogućnost uporabe cijelog raspona tehničkih specifikacija IKT-a pri nabavi hardvera, softvera i usluga iz područja informacijske tehnologije omogućit će interoperabilnost među uređajima, uslugama i aplikacijama, pomoći će javnim upravama da izbjegnu ovisnost o određenoj tehnologiji do koje dolazi kad javni nabavljač nakon isteka ugovora o javnoj nabavi zbog uporabe zaštićenih vlasničkih rješenja IKT-a ne može promijeniti pružatelja usluga te će potaknuti tržišno natjecanje u ponudi interoperabilnih rješenja IKT-a.
            
         
               (6)
            
            
               Kako bi tehničke specifikacije IKT-a bile prihvatljive za pozivanja u javnoj nabavi, moraju biti u skladu sa zahtjevima navedenima u Prilogu II. Uredbi (EU) br. 1025/2012. Usklađenost s tim zahtjevima jamči javnim tijelima da su tehničke specifikacije IKT-a utvrđene u skladu s načelima otvorenosti, pravičnosti, objektivnosti i nediskriminacije koja Svjetska trgovinska organizacija (WTO) priznaje u području normizacije.
            
         
               (7)
            
            
               Odluku o utvrđivanju specifikacije IKT-a treba donijeti nakon savjetovanja s europskom platformom za više interesnih skupina o normizaciji IKT-a, osnovanom odlukom Komisije (7), te drugih savjetovanja sa stručnjacima iz sektora.
            
         
               (8)
            
            
               Europska platforma za više interesnih skupina o normizaciji IKT-a 11. lipnja 2015. ocijenila je 27 tehničkih specifikacija Radne skupine za razvoj interneta u pogledu zahtjeva propisanih u Prilogu II. Uredbi (EU) br. 1025/2012 te dala pozitivno mišljenje o njihovu utvrđivanju za pozivanja u javnoj nabavi. Ocjena tehničkih specifikacija Radne skupine za razvoj interneta (dalje u tekstu „IETF”) potom je dostavljena na savjetovanje sa stručnjacima iz sektora koji su također dali pozitivno mišljenje o tom utvrđivanju.
            
         
               (9)
            
            
               Razvoj i upravljanje 27 tehničkih specifikacija u nadležnosti je IETF-a, glavnog tijela koje radi na razvoju novih specifikacija internetskih normi visoke kvalitete, za projektiranje, uporabu i upravljanje internetom. IETF je globalna organizacija čiji rad počiva na „postupku internetske normizacije”, otvorenom i transparentnom postupku koji se temelji na konsenzusu i koji internetska zajednica upotrebljava za normizaciju protokola i procedura za dobrobit svih korisnika diljem svijeta.
            
         
               (10)
            
            
               IETF-ovih 27 tehničkih specifikacija često se upotrebljava za internetske potrebe. Sastoje se od normi i protokola za uspostavljanje internetske mreže (protokol kontrole prijenosa/internetski protokol (Transmission Control Protocol/Internet protocol – TCP/IP), protokol za slanje korisničkih datagrama (User Datagram Protocol – UDP), sustav naziva internetskih domena (Domain Name System – DNS), protokol za dinamičko konfiguriranje glavnog računala (Dynamic Host Configuration Protocol – DHCP), jednostavni protokol za upravljanje mrežom (Simple Network Management Protocol – SNMP), sigurnosna arhitektura za internetski protokol (Security Architecture for the Internet Protocol – IPsec) i protokol za sinkronizaciju vremena (Network Time Protocol – NTP)); normi i protokola za sigurno povezivanje (protokol Secure Shell-2 (SSH-2), protokol za sigurnost prijenosa podataka (Transport Layer Security – TLS), certifikat internetske infrastrukture javnih ključeva X.509 (Internet X.509 Public Key Infrastructure Certificate) i profil PKIX liste opozvanih certifikata (Certificate Revocation List (CRL) Profile (PKIX))); normi i protokola za uspostavljanje mrežnih mjesta (protokol za prijenos hiperteksta (Hypertext Transfer Protocol – HTTP), nadogradnja do TLS-a u okviru protokola HTTP/1.1 (Upgrading to TLS Within HTTP/1.1), uniformni resursni identifikatori (Uniform Resource Identifiers – URI), uniformni resursni lokator (Uniform Resource Locator – URL), uniformni resursni nazivi (Uniform Resource Names – URN), protokol prijenosa datoteka (File Transfer Protocol – FTP), 8-bitni Unicode standard kodiranja (8-bit Unicode Transformation Format – UTF-8), JavaScript format za prijenos strukture podataka (JavaScript Object Notation – JSON)); normi i protokola za aplikacije e-pošte, kalendara i novosti (jednostavni protokol za prijenos elektroničke pošte (Simple Mail Transfer Protocol – SMTP), protokol za preuzimanje elektroničke pošte (Internet Message Access Protocol – IMAP), protokol za prijenos elektroničke pošte – verzija 3 (Post Office Protocol – version 3 – POP3), multimedijske ekstenzije za elektroničku poštu (Multipurpose internet Mail Extensions – MIME), protokol prijenosa mrežnih novosti (Network News Transfer Protocol – NNTP), internetski kalendar i rokovnik (Internet Calendaring and Scheduling Core Object Specification – iCalendar), elektronička posjetnica (vCard – VCF), jedinstveni format i MIME tip za znakom odvojene vrijednosti (Common Format and MIME Type for Comma-Separated Values – CSV)) te normi i protokola za aplikacije emitiranja multimedijskog sadržaja (protokol prijenosa u stvarnom vremenu (Real-time Transport Protocol – RTP) i protokol za podršku sjednice (Session Initiation Protocol – SIP)).
            
         
               (11)
            
            
               Stoga bi navedenih 27 IETF-ovih tehničkih specifikacija trebalo utvrditi kao tehničke specifikacije IKT-a koje su prihvatljive za pozivanja u javnoj nabavi,
            
         DONIJELA JE OVU ODLUKU:
   Članak 1.
   Tehničke specifikacije Radne skupine za razvoj interneta navedene u Prilogu prihvatljive su za pozivanja u javnoj nabavi.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 31. siječnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 316, 14.11.2012., str. 12.
   
   
      (2)  COM(2010) 2020 final od 3. ožujka 2010.
   
      (3)  COM(2015) 550 final od 28. listopada 2015.
   
      (4)  COM(2014) 902 final od 28. studenoga 2014.
   
      (5)  COM(2015) 192 final od 6. svibnja 2015.
   
      (6)  COM(2011) 311 final od 1. lipnja 2011.
   
      (7)  Odluka Komisije od 28. studenoga 2011. o osnivanju europske platforme za više interesnih skupina o normizaciji IKT-a (SL C 349, 30.11.2011., str. 4.).
   
      PRILOG
      
         Popis tehničkih specifikacija Radne skupine za razvoj interneta (IETF) prihvatljivih za pozivanja u javnoj nabavi
          (1)
      
      
                  1.
               
               
                  Protokol kontrole prijenosa/internetski protokol (Transmission Control Protocol/Internet protocol – TCP/IP)
               
            
                  2.
               
               
                  Protokol za slanje korisničkih datagrama (User Datagram Protocol – UDP)
               
            
                  3.
               
               
                  Sustav naziva internetskih domena (Domain Name System – DNS)
               
            
                  4.
               
               
                  Protokol za dinamičko konfiguriranje glavnog računala (Dynamic Host Configuration Protocol – DHCP)
               
            
                  5.
               
               
                  Jednostavni protokol za upravljanje mrežom (Simple Network Management Protocol – SNMP)
               
            
                  6.
               
               
                  Sigurnosna arhitektura za internetski protokol (Security Architecture for the Internet Protocol – IPsec)
               
            
                  7.
               
               
                  Protokol za sinkronizaciju vremena (Network Time Protocol – NTP)
               
            
                  8.
               
               
                  Protokol Secure Shell-2 (SSH-2)
               
            
                  9.
               
               
                  Protokol za sigurnost prijenosa podataka (Transport Layer Security Protocol – TLS)
               
            
                  10.
               
               
                  Certifikat internetske infrastrukture javnih ključeva X.509 (Internet X.509 Public Key Infrastructure Certificate) i profil PKIX liste opozvanih certifikata (Certificate Revocation List (CRL) Profile (PKIX))
               
            
                  11.
               
               
                  Protokol za prijenos hiperteksta (Hypertext Transfer Protocol – HTTP)
               
            
                  12.
               
               
                  Nadogradnja do TLS-a u okviru protokola HTTP/1.1 (Upgrading to TLS Within HTTP/1.1 – HTTPS))
               
            
                  13.
               
               
                  Uniformni resursni identifikatori (Uniform Resource Identifiers – URI)
               
            
                  14.
               
               
                  Uniformni resursni lokator (Uniform Resource Identifiers – URL)
               
            
                  15.
               
               
                  Uniformni resursni nazivi (Uniform Resource Names – URN)
               
            
                  16.
               
               
                  Protokol prijenosa datoteka (File Transfer Protocol – FTP)
               
            
                  17.
               
               
                  8-bitni Unicode standard kodiranja (8-bit Unicode Transformation Format – UTF-8)
               
            
                  18.
               
               
                  Jednostavni protokol za prijenos elektroničke pošte (Simple Mail Transfer Protocol – SMTP)
               
            
                  19.
               
               
                  Protokol za preuzimanje elektroničke pošte (Internet Message Access Protocol – IMAP)
               
            
                  20.
               
               
                  Protokol za prijenos elektroničke pošte – verzija 3 (Post Office Protocol – version 3 – POP3)
               
            
                  21.
               
               
                  Multimedijske ekstenzije za elektroničku poštu (Multipurpose internet Mail Extensions – MIME)
               
            
                  22.
               
               
                  Protokol prijenosa mrežnih novosti (Network News Transfer Protocol – NNTP)
               
            
                  23.
               
               
                  Internetski kalendar i rokovnik (Internet Calendaring and Scheduling Core Object Specification – iCalendar)
               
            
                  24.
               
               
                  Standard formata datoteka za elektroničke posjetnice (vCard)
               
            
                  25.
               
               
                  Jedinstveni format i MIME tip za znakom odvojene vrijednosti (Common Format and MIME Type for Comma-Separated Values – CSV)
               
            
                  26.
               
               
                  Protokol prijenosa u stvarnom vremenu (Real-time Transport Protocol – RTP)
               
            
                  27.
               
               
                  Protokol za podršku sjednice (Session Initiation Protocol – SIP)
               
            
         (1)  Specifikacije IETF-a dostupne su za besplatno preuzimanje na adresi http://www.rfc-editor.org/